

URBAN ŞI ASOCIAŢII

ASOCIAŢIA ASISTENŢĂ PENTRU CONSUMATORI

O RAZĂ DE SPERANŢĂ PENTRU COPIII ÎMBOLNĂVIŢI DE STATUL ROMÂN

Stimaţi colegi,

La finele anului 2012, un scandal de proporţii din mediul de Sănătate românesc zguduia familiile româneşti: sute de copii s-au îmbolnăvit din cauza vaccinului BCG, achiziţionat din Danemarca. Presa a relatat pe larg despre ascunzişurile acestui demers mafiot, prin care statul român a achiziţionat cu sume exorbitante sute de mii de vaccinuri, care au trimis sute de copii în spitale.

Astăzi, la un an şi jumătate de la cazul care a lăsat sute de copii cu sechele pe viaţă şi familii disperate, un părinte a apelat la Urban şi Asociaţii şi Asociaţia Asistenţă pentru Consumatori şi a acţionat în judecată statul român: Ioana-Daniela Hopârtean a chemat în judecată Spitalul Municipal Sebeş, manageriat de dr. Stanciu Nicolae, aşa cum se observă în dosarul nr. 1698/107/2014 aflat pe rolul Tribunalului Alba, acţiune demarată de vineri, 13 martie a.c. Prin acest demers, dorim să vă aducem la cunoştinţă că acordăm o rază de speranţă pentru aceşti părinţi, victimele unui sistem mafiot şi dorim să le arătăm şi celorlalţi părinţi că îşi pot câştiga dreptatea!

**Info:**

În 2012, producătorul român de vaccin BCG, Institutul Naţional de Cercetare Dezvoltare “Cantacuzino” nu a mai primit autorizaţie de producţie, la propunerea Ministerului Sănătăţii, deşi vaccinul era produs fără întrerupere de 80 de ani. România a fost a doua ţară din lume care a practicat vaccinarea BCG, însă din 2009, a sistat producţia. Imediat după achiziţionarea produselor din Danemarca, au început problemele: sute de copii au avut de-a face cu reacţii adverse, pentru că tratamentul tuberculostatic este foarte agresiv pentru bebeluşi.

Dacă vaccinul BCG produs la “Cantacuzino” costa 1 leu, cel achiziţionat ulterior din Danemarca, costa de 11 ori mai mult, iar bugetul alocat pentru achiziţia dozelor de vaccin a fost de 81.732,50 de dolari, pentru 588.000 de doze, exact suma de bani de care “Cantacuzino” ar mai fi avut nevoie pentru a reporni linia de producţie a vaccinului BCG. De menţionat, în intervalul 2005 – 2012, nu a fost sesizată nici o reacţie adversă ca urmare a utilizării vaccinului BCG produs la “Cantacuzino”.

[WWW.ASISTENTAPENTRUCONSUMATORI.RO](http://WWW.ASISTENTAPENTRUCONSUMATORI.RO)

[office@asistentapentruconsumatori.ro](mailto:office@asistentapentruconsumatori.ro)

[WWW.URBANSIASOCIATII.RO](http://WWW.URBANSIASOCIATII.RO)

[secretariat@urbansiasociatii.ro](mailto:secretariat@urbansiasociatii.ro)